b'\n_START_ARTICLE_\nMirabalin sisarukset\n_START_PARAGRAPH_\nMirabalin sisarukset olivat nelj\xc3\xa4 dominikaanilaista naista, jotka 1950\xe2\x80\x931960-lukujen vaihteessa toimivat maan oikeistolaista diktaattoria Rafael Trujilloa vastustaneessa liikkeess\xc3\xa4. Heist\xc3\xa4 kolme, Patria Mercedes (s. 1924), Mar\xc3\xada Argentina Minerva (s. 1926) ja Antonia Mar\xc3\xada Teresa (s. 1935), murhattiin 25. marraskuuta 1960. Nelj\xc3\xa4s sisar B\xc3\xa9lgica Adela (s. 1925) kuoli vuonna 2014. Vuodesta 1999 l\xc3\xa4htien on 25. marraskuuta vietetty heid\xc3\xa4n muistokseen YK:n julistamaa kansainv\xc3\xa4list\xc3\xa4 p\xc3\xa4iv\xc3\xa4\xc3\xa4 naisiin kohdistuvan v\xc3\xa4kivallan lopettamiseksi._NEWLINE_Cibaon maakunnassa maanviljelij\xc3\xa4perheeseen syntyneet Mirabal Reyesin sisarukset liittyiv\xc3\xa4t diktaattori Trujillon vastaiseen liikkeeseen jo 1950-luvun alussa. Kuolinp\xc3\xa4iv\xc3\xa4n\xc3\xa4\xc3\xa4n he olivat vierailleet vankilassa tapamassa Mar\xc3\xada Teresan ja Minervan avioihi\xc3\xa4, jotka olivat my\xc3\xb6s diktaattorin vastustajia. Kotimatkallaan Trujillon puolisotilaallisten joukkojen miehet pys\xc3\xa4yttiv\xc3\xa4t sisarusten auton ja pahoinpiteliv\xc3\xa4t heid\xc3\xa4t sek\xc3\xa4 kuljettajana toimineen Rufino de la Cruzin hengilt\xc3\xa4. T\xc3\xa4m\xc3\xa4n j\xc3\xa4lkeen ruumiit laitettiin autoon ja ty\xc3\xb6nnettiin rotkoon, jotta tapaus saataisiin n\xc3\xa4ytt\xc3\xa4m\xc3\xa4\xc3\xa4n onnettomuudelta._NEWLINE_Mirabalin sisarusten kohtalolla katsotaan osaltaan johtaneen siihen, ett\xc3\xa4 Trujillo lopulta murhattiin vuonna 1961. Valtiovalta kuitenkin otti tapauksen esille vasta h\xc3\xa4nen seuraajansa Joaqu\xc3\xadn Balaguerin syrj\xc3\xa4ytt\xc3\xa4misen j\xc3\xa4lkeen 1990-luvun lopussa. Vuonna 2010 valmistui sisaruksista kertova elokuva Tr\xc3\xb3pico de Sangre, jonka p\xc3\xa4\xc3\xa4osassa on yhdysvaltalainen n\xc3\xa4yttelij\xc3\xa4 Michelle Rodr\xc3\xadguez.'